ขสมก. แจ้งเปลี่ยนเวลาให้บริการรถโดยสารประจำทาง ช่วง 05.00 - 21.00 น. ตั้งแต่วันที่ 12 - 25 กรกฎาคม 2564
นายสุระชัย เอี่ยมวชิรสกุล ผู้อำนวยการองค์การขนส่งมวลชนกรุงเทพ หรือ ขสมก. เปิดเผยถึงแผนการเดินรถโดยสารประจำทางหลังจากที่ประชุม ศบค. มีมติเห็นชอบมาตรการ ควบคุม การแพร่ระบาดของโรคติดเชื้อไวรัสโคโรนา 2019 (COVID - 19) โดยขอความร่วมมือประชาชน ที่อาศัยอยู่ในพื้นที่กรุงเทพฯและปริมณฑล งดเดินทางออกนอกเคหะสถาน ตั้งแต่เวลา 21.00 น.- 04.00 น. และให้ระบบขนส่งสาธารณะหยุดให้บริการ ตั้งแต่เวลา 21.00 น.- 04.00 น. ขสมก. ได้จัดแผนการเดินรถโดยสาร โดยปรับเปลี่ยนเวลาการให้บริการรถโดยสาร ตั้งแต่วันที่ 12 - 25 กรกฎาคม 2564 จากเวลาให้บริการปกติ เป็นให้บริการระหว่าง เวลา 05.00 น.- 21.00 น. โดยเวลา 21.00 น. เป็นเวลาที่รถโดยสารกลับถึงอู่จอดรถ แต่จะเพิ่มความถี่ในการปล่อยรถ ช่วงเวลาเร่งด่วนช่วง 05.00 น.- 08.00 น. และช่วง 16.00 น.- 21.00 น. ให้มีระยะห่างกันไม่เกิน 5 - 10 นาที หรือจัดเดินรถให้สอดคล้องกับความต้องการใช้บริการของประชาชน   สำหรับการให้บริการรถโดยสาร วันธรรมดา มีจำนวน 18,000 - 20,000 เที่ยว วันหยุดเสาร์ - วันอาทิตย์ ให้บริการจำนวน 16,000 เที่ยว หรือจัดเดินรถให้สอดคล้องกับความต้องการใช้บริการของประชาชนในแต่ละช่วงเวลาและจะปล่อยรถโดยสารคันสุดท้าย ออกจากท่าปลายทางประมาณ 20.00 น. เพื่อให้พนักงานสามารถนำรถกลับเข้าอู่จอดรถได้ทันเวลา 21.00 น. โดยปรับเพิ่มความถี่ในช่วงการปล่อยรถ 3 คันสุดท้าย ให้มีระยะห่างกัน 5 - 10 นาที ซึ่งรถโดยสาร 3 คันสุดท้าย จะติดป้ายข้อความบ่งชี้ บริเวณหน้ารถโดยสารทุกคันว่าเหลือรถ 2 คันสุดท้าย เหลือรถ 1 คันสุดท้าย และรถคันสุดท้ายขสมก. ยังดำเนินมาตรการเว้นระยะห่างทางสังคม (Social Distancing) อย่างเคร่งครัด โดยกำหนดจุดที่นั่ง หรือยืนตามจุดที่กำหนด กรณีผู้ใช้บริการเต็มจะต้องรอใช้บริการรถโดยสารคันถัดไป เพื่อลดความแออัดของผู้ใช้บริการบนรถโดยสาร